J. R. R. Tolkien

**John Ronald Reuel Tolkien** CBE FRSL (* 3. január 1892, Bloemfontein, Južná Afrika – † 2. september 1973, Bournemouth, Spojené kráľovstvo) bol anglický spisovateľ, autor knihy *The Hobbit* (v slovenčine „Hobit“) a jej pokračovania *The Lord of the Rings* (v slovenčine „Pán prsteňov“), jeho najznámejšieho diela.

Bol významným jazykovedcom, znalcom anglosaštiny (starej angličtiny) a starej nórčiny. Na Univerzite v Oxforde pôsobil v rokoch 19251945 ako profesor anglosaštiny, v rokoch 19451959 potom ako profesor anglického jazyka a literatúry. Spolu s najbližším priateľom C. S. Lewisom sa schádzal v literárnom diskusnom klube Inklings (doslova „Atramentovci“).

Tolkienovo dielo zahŕňa aj množstvo kníh z pozostalosti o histórii fiktívneho sveta Stredozeme, v ktorej sa *Hobit* a *Pán prsteňov* odohrávajú. Pre neutíchajúcu popularitu a vplyv jeho diel je Tolkien považovaný za otca modernej high fantasy. Ostatné Tolkienove publikované fantasy diela sú rozprávky a príbehy, ktoré pôvodne rozprával svojim deťom a netýkajú sa Stredozeme.

## Životopis
Tolkien sa narodil v Bloemfonteine, hlavnom meste Oranžského slobodného štátu (dnes časti Juhoafrickej republiky), Arthurovi Tolkienovi, riaditeľovi miestnej bankovej pobočky a jeho žene Mabel Tolkienovej (rodenej Suffieldovej).

Tolkienova rodina pochádzala zo Saska, ale žila v Anglicku už od 18. storočia. Priezvisko *Tolkien* je poangličtenou verziou *Tollkiehn* (t. j. nemecky *tollkühn*, „šialene smelý“). Meno profesora Rashbolda v *The Notion Club Papers* (príbeh z IX. zväzku *The History of Middle-earth*) je vtipnou narážkou na túto skutočnosť, lebo v angličtine má ten istý význam. Tolkien mal iba jedného súrodenca, brata Hilary Arthur Reuel Tolkiena, ktorý sa narodil 17. februára 1894.

Keď mal tri roky, odcestoval do Anglicka spolu s matkou, ktorá si nemohla zvyknúť na africké podnebie. Najskôr bývali u príbuzných na farme Bag End vo Worcestershire, čo bolo pravdepodobne inšpiráciou pre názov Dno vreca v jeho knihách. Otec však v tom istom roku zomrel v Južnej Afrike na krvácanie do mozgu. Strata živiteľa rodiny prinútila Tolkienovu matku krátko žiť u svojich rodičov v Birminghame, v roku 1896 sa presťahovali do dediny Sarehole, neskôr do Worcestershire village (teraz časti Birminghamu). Spolu s bratom trávil hodiny skúmaním starého vodného mlynu v Sarehole a močiaru v Moseley. Zážitky z detstva boli neskôr zdrojom inšpirácie pre scenérie v jeho knihách.

Mabel učila svojich dvoch synov a J. R. R. bol dychtivým žiakom. Získal rozsiahle vedomosti v botanike, ale najobľúbenejšími hodinami boli lekcie o jazykoch. Matka ho preto veľmi skoro naučila základom latinčiny. Keď mal štyri roky, vedel čítať a hneď nato aj písať. Krátko navštevoval Školu svätého Filipa, absolvoval Školu kráľa Edwarda v Birminghame a Exeterskú Fakultu v Oxforde.

Po manželovej smrti sa Mabel stále viac upierala ku kresťanstvu. V roku 1900 jeho matka spolu so sestrou konvertovala na katolicizmus, napriek búrlivým protestom jej prevažne baptistickej rodiny. Rodina preto odmietla naďalej vdove a jej synom poskytovať finančnú pomoc. V roku 1904, keď mal Tolkien 12 rokov, zomrela jeho matka ako tridsaťštyriročná na cukrovku. Martýrium, ktoré podstúpila pre svoju vieru, pociťoval po zvyšok života ako záväzok s hlbokým vplyvom na vlastnú vieru. Tolkienov zápal pre vieru možno doložiť listami C. S. Lewisovi počas jeho obrátenia na kresťanstvo, v ktorých vyjadril svoje kresťanské hodnoty.

Ako sirotu ho vychovával otec Francis Xavier Morgan z birminghamského Oratória vo štvrti Edgbaston. Tunajšej architektúre dominovala  vysoká budova známa ako *Perrott's Folly* a blízko nej stojaca neskoršia Viktoriánska veža, časť edgbastonskej vodárne, ktoré pravdepodobne ovplyvnili predstavy rôznych temných veží v jeho prácach.

Keď mal 16, zamiloval sa do Edith Brattovej (neskôr sa stala predlohou pre postavu Lúthien) a napriek mnohým prekážkam sa s ňou v roku 1916 oženil. Po celý zvyšok života ostala jeho jedinou láskou.

Na začiatku Prvej svetovej vojny narukoval do Britskej armády k Lancashirským strelcom (Lancashiree Fusiliers), kde slúžil ako nadporučík. Mnoho spolubojovníkov ako aj blízkych priateľov padlo v bojoch ako napr. bitka pri Somme. On sám bol nakoniec prepustený po tom, ako strávil väčšinu roka 1917 v nemocnici, pretože trpel zákopovou horúčkou. Domov sa vrátil s nechuťou k vojne.

Počas uzdravovania začal pracovať na *The Book of Lost Tales*, sérii rozprávkových príbehov založených na milovanej mytológii a folklóre.

Po vojne Tolkien pracoval najskôr v Oxforde na Novoanglickom slovníku (Oxford English Dictionary). V roku 1920 sa presťahoval do Leedsu, kde na katedre angličtiny miestnej univerzity získal titul profesora anglosaského jazyka (1924), ale v roku 1925 sa vrátil naspäť do Oxfordu. V roku 1945 sa na Mertonskej fakulte v Oxforde stal profesorom anglického jazyka a literatúry, kde zostal až do svojho odchodu do dôchodku v roku 1959.

Tolkien a Edith mali 4 deti, ktoré sa im narodili v medzivojnovom období:
: John Francis Reuel (17. november 1917),
: Michael Hilary Reuel (október 1920),
: Christopher Reuel (1924),
: Priscilla Anne Reuel (1929).

Edith zomrela v novembri roku 1971. Tolkien bol z jej smrti zdrvený a o necelé dva roky umrel tiež. Na náhrobku v Oxforde na cintoríne Wolvercote, pod ktorým je pochovaný on aj jeho žena, sú pri ich menách vytesané aj mená Beren a Lúthien na počesť jedného z najväčších príbehov lásky v Stredozemi.

Tolkienov životopis vyšiel v knižnom vydaní v dvoch spracovaniach, a to *J.R.R. Tolkien – A Biography* od Humphreyho Carpentera z roku 1977 a *J.R.R. Tolkien: The Man who created The Lord of the Rings* od Michaela Corena z roku 2001.

## Dielo
Tolkien rád vymýšľal fantastické príbehy pre zábavu svojich detí. Každé Vianoce pre nich napísal listy typickým roztraseným písmom Santa Clausa a zostavil tak sériu krátkych príbehov – neskôr zozbieranú a publikovanú ako *The Father Christmas Letters*.

Tolkien nikdy neočakával, že jeho vymyslené príbehy budú zaujímať viac než iba úzku skupinu ľudí. Zhruba v období narodenia svojho posledného dieťaťa začal písať knihu dnes známu ako *The Hobbit*, ale pôvodne napísal iba pre svoje deti. Na naliehanie bývalého študenta publikoval túto knihu v roku 1937) (v slovenčine vyšla pod názvom *[[Hobit]]*). Kniha rozpráva o dobrodružstvách Bilba Bublíka, ktorý patrí do Tolkienom vymyslenej rasy hobitov. Hobiti boli malí, domácky založení ľudkovia bez sklonov k dobrodružstvu. Bilba však jeho priateľ, čarodejník Gandalf, presvedčil, aby sa pridal k výprave trpaslíkov, ktorí išli oslobodiť svoje bývalé kráľovstvo z pazúrov draka Smauga. Aj keď bola určená deťom, kniha si získala aj dospelých čitateľov a stala sa takou populárnou, že nakladateľ, firma Allen & Unwin, požiadal Tolkiena o napísanie pokračovania. To ho inšpirovalo k vytvoreniu jeho najznámejšieho diela, ktorým sa stal výpravný trojdielny román *The Lord of the Rings* (195455) (v slovenčine *[[Pán prsteňov]]*). Tolkien na jeho napísanie potreboval takmer 10 rokov, počas ktorých bol neustále povzbudzovaný v klube Inklings, najviac však svojím najbližším priateľom C. S. Lewisom, autorom kníh o *[[Kroniky Narnie|Narnii]]*. Pán prsteňov nadväzuje na Bilbove dobrodružstvá, ako hlavná postava v ňom však vystupuje Bilbov adoptívny syn Frodo. Bilbo, v ktorom prvá výprava prebudila lásku k cestovaniu, odchádza na staré kolená opäť na cesty a Frodovi necháva všetok svoj majetok vrátane čarodejníckeho Prsteňa, ktorý našiel v knihe Hobit. Frodo sa však od Gandalfa dozvedá, že tento Prsteň je najnebezpečnejším predmetom v Stredozemi. Frodo s postupne sa rozširujúcou skupinou priateľov sa teda vyberú na nebezpečnú výpravu do temnej ríše Mordor, v ktorej je jediné miesto, kde možno Prsteň zničiť.

V 60. rokoch sa *Pán prsteňov* stal veľmi populárny najmä medzi študentmi a od tej doby ho nezmenšujúci sa okruh jeho obdivovateľov radí medzi najpopulárnejšie romány 20. storočia, a to ako podľa odhadovaného počtu priaznivcov, tak aj podľa počtu predaných výtlačkov. *Pán prsteňov* bol čitateľmi na britskom TV kanáli 4 a reťazcom kníhkupectiev firmy Waterstone zvolený za najvýznamnejšiu knihu 20. storočia. V roku 1999 zákazníci internetového kníhkupectva Amazon.com v hlasovaní vybrali *Pána prsteňov* ako najvýznamnejšiu knihu tisícročia.

Keď začínal písať prvú kapitolu *Pána prsteňov*, myslel si, že bude rozprávať rozprávky pre deti podobne ako v *Hobitovi*, ale časom príbeh stále temnel a stával sa vážnejším. Aj keď je *Pán prsteňov* pokračovaním *Hobita*, obracia sa skôr na staršie publikum, na pozadí hlavného deja rozohráva úryvky ďalších príbehov a vykresľuje tak fascinujúcu atmosféru neodhalených tajomstiev starobylej histórie sveta Stredozeme. Mytológia tohto sveta je ďalej rozvinutá v knihe *The Silmarillion* (v slovenčine *[[Silmarillion]]*) a mnohých ďalších, ktoré z pozostalosti vydal syn Christopher. Tolkien výrazne ovplyvnil žáner fantasy, ktorého obľuba po úspechu *Pána prsteňov* významne stúpla.

Tolkien bol profesionálnym lingvistom a jazyky a mytológie, ktoré študoval, priamo ovplyvňovali jeho tvorbu. Napríklad mená trpaslíkov v *Hobitovi* boli prevzaté zo severskej mytológie z básne Voluspa, časti eposu Edda. Naproti tomu niektoré zápletky (napr. zlodej, ktorý ukradne pohár z dračieho pokladu) prevzal zo staroanglickej epickej básne Beowulf. Tolkien bol uznávaným znalcom Beowulfa a publikoval na túto tému niekoľko vedeckých prác. Skôr nepublikovaný preklad Beowulfa od Tolkiena zostavil Michael Drout.

Tolkien pracoval na histórii Stredozeme až do svojej smrti. Jeho syn Christopher Tolkien s pomocou spisovateľa fantasy Guya Gavriela Kaya usporiadal niektoré materiály do ucelenej podoby a vydal ich ako *The Silmarillion* (1977). Christopher Tolkien v ďalších rokoch pokračoval vo vydávaní materiálu použitého pri vytváraní Stredozeme. Diela z pozostalosti ako *The History of Middle-earth* (doslova „História Stredozeme“) alebo *Unfinished Tales* (doslova „Nedokončené príbehy“) obsahujú nedokončené, opustené, alternatívne alebo odporujúce si verzie príbehov, pretože Tolkien pracoval na svojej mytológii desaťročia a neustále jednotlivé príbehy prepisoval, upravoval a rozvíjal. Iba *Silmarillion* sa pokúša udržať naozajstnú konzistenciu s *Pánom prsteňov* a to iba vďaka rozsiahlym úpravám Christophera Tolkien – aj keď on sám tvrdí, že tam ešte veľa nezrovnalostí ostalo. (Dokonca ani *Hobit* nie je celkom v súlade s *Pánom prsteňov*, aj keď pri druhom vydaní (1951) bola jedna kapitola podstatne zmenená).

Knižnica Marquetteho univerzity v Milwaukee (Wisconsin, USA) uchováva veľa Tolkienových pôvodných rukopisov, poznámok a listov; iné pôvodné materiály zostávajú v Oxfordskej Bodleiho knižnici. Marquetteho univerzita vlastní rukopisy a korektúry *Pána prsteňov*, *Hobita*, rukopisy mnohých „nižších“ kníh ako *Farmer Giles of Ham* a materiály od Tolkienových obdivovateľov, zatiaľ čo Bodleiho knižnica má materiály k *Silmarillionu* a Tolkienove vedecké práce.

Dňa 17. apríla 2007 vychádza v Anglicku nikdy nevydaný román „Húrinove deti“ (The Children Of Húrin, HarperCollins 2007). Dej tejto knihy sa odohráva v Stredozemi dávno pred románom Hobit. Román mohol vyjsť opäť vďaka práci Tolkienovho syna Christophera. Tolkien pracoval na Húrinových deťoch približne rovnako dlho ako na „The Silmarillion“ a predstavuje jeden z troch veľkých príbehov o Stredozemi, na ktorých Tolkienovi záležalo najviac. Na Slovensku román vychádza deň po anglickej premiére, teda 18. apríla 2007 (Slovart 2007).

## Jazyky
Filológia, štúdium jazykov, bola Tolkienova prvá univerzitná láska a jeho zaujatie jazykovedou ho inšpirovalo k vytvoreniu takmer 15 umelých jazykov (najznámejšie z nich sú dva elfie jazyky v Pánovi prsteňov: quenijčina a sindarčina). Neskôr prepracoval celú kozmogóniu a históriu Stredozeme ako pozadie pre vývoj týchto jazykov.

Okrem hlbokej znalosti anglosaštiny (starej angličtiny) a starej nórčiny Tolkien hovoril s rôznou mierou plynulosti viac ako tuctom európskych jazykov, počínajúc waleštinou, galčinou, románskymi jazykmi ako francúzštinou, španielčinou a taliančinou rovnako aj ostatnými germánskymi jazykmi (ranými formami nemčiny a holandčiny ako napríklad starou saštinou) a baltskými a slovanskými jazykmi (litovčinou a ruštinou). Vo svojej osobnej korešpondencii sa zmienil, že zvuk fínskeho jazyka znel jeho ušiam najľubozvučnejšie a stal sa inšpiráciou pre quenijčinu, najdôležitejší z ním vytvorených jazykov.

Popularita jeho kníh mala malý, ale trvalý dopad na použitie anglického jazyka vo fantasy literatúre, evidentné je najmä používanie neštandardných foriem slov 'elf' a 'trpaslík' (štandardné tvary *elfs* a *dwarfs* boli vytlačené jeho *elves* a *dwarves*).

## Bibliografia
### Beletria a poézia
* 1936 *Songs for the Philologists* (doslova *Piesne pre filológov*) – zbierka humorných básní, autorom spolu s E. V. Gordonom a inými
* 1937 *The Hobbit or There and Back Again* (v slovenčine *[[Hobit]]*, v češtine *[[Hobit]] aneb Cesta tam a zase zpátky*) (Praha, Odeon, 1979)
* 1945 *Leaf by Niggle* (v češtine *Nimralův list*) – krátky príbeh – alegórie Tolkienovej tvorby, v češtine vyšlo v zbierke *Pohádky* (Winston Smith, Praha 1992)
* 1945 *The Lay of Aotrou and Itroun* – vydané vo *Welsh Review*
* 1949 *Farmer Giles of Ham* (v češtine *Farmář Giles z Hamu*) – stredoveká báj, v češtine vyšlo v zbierke *Pohádky* (Winston Smith, Praha 1992)
* 1953 *The Homecoming of Beorhtnoth, Beorhthelm's Son* (v češtine *Návrat Beorhtnothe, syna Beorhthelmova*) – vydané spolu s esejou *Ofermod* – táto báseň vyšla aj v češtine v zbierke *Příběhy z čarovné říše* (Mladá Fronta, Praha 1997)
* trilógia *The Lord of the Rings* (v slovenčine *[[Pán prsteňov]]*, v češtine *[[Pán prstenů]]*, Mladá fronta, Praha 19901992)
**1954 *The Fellowship of the Ring* (v slovenčine *[[Spoločenstvo prsteňa]]*, v češtine *Společenstvo prstenu*, Mladá fronta, Praha 1990)
** 1954 *The Two Towers* (v slovenčine *[[Dve veže]]*, v češtine *Dvě věže*, Mladá fronta, Praha 1991)
** 1955 *The Return of the King* (v slovenčine *[[Návrat kráľa]]*, v češtine *Návrat krále*, Mladá fronta, Praha 1992)
* 1962 *The Adventures of Tom Bombadil and Other Verses from the Red Book* (v češtine *Příhody Toma Bombadila*) – v češtine vyšlo v zbierke *Příběhy z čarovné říše* (Mladá Fronta, Praha 1997)
* 1967 *The Road Goes Ever On* (doslova „Cesta vedie stále ďalej“) – pochodová pieseň, ktorej útržky môžeme nájsť v *Pánovi prsteňov* aj v *Hobitovi*, hudbu zložil Donald Swann
* 1964 *Tree and Leaf* – zbierka obsahujúca:
** *On Fairy-Stories* (doslova „O rozprávkach“)
** *Leaf by Niggle* (doslova „Nimralov list“)
* 1966 *Tolkien on Tolkien* – autobiografia
* 1967 *Smith of Wootton Major* (v češtine *Kovář z Velké Lesné*) – hrdinský príbeh z histórie Malého kráľovstva, v češtine prvýkrát v zbierke *Pohádky* (Winston Smith, Praha 1992), samostatne (Aulos, Praha 1995)

### Vedecké práce
* 1922 *A Middle English Vocabulary* (doslova „Slovník strednej angličtiny“) (voľný preklad „Slovník stredovekej angličtiny“)
* 1924 *Sir Gawain and the Green Knight* – nové vydanie stredoanglickej básne s poznámkami, spoluautor s E. V. Gordonom
* 1925 *Some Contributions to Middle-English Lexicography*
* 1925 *The Devil's Coach Horses*
* 1929 *Ancrene Wisse and Hali Meiohad*
* 19321935 *Sigelwara Land* – časť I a II
* 1934 *The Reeve's Tale* – znovuobjavenie jazykového humoru v originálnom rukopise Chaucerových Canterburských poviedok)
* 1936 The Monsters and the Critics (doslova „Príšery a kritici“) – skriptá zaoberajúce sa kritickým rozborom básne Beowulf
* 1944 *Sir Orfeo* – vydanie stredovekej básne
* 1947 *On Fairy-Stories* (v češtine *O pohádkách*) – Tolkienova úvaha o povahe a zmysle rozprávok a fantastických príbehov, v češtine vyšlo v zbierke *Pohádky* (Winston Smith, Praha 1992)
* 1953 *Ofermod* – vydané s básňou *The Homecoming of Beorhtnoth, Beorhthelm's Son* (doslova „Návrat Beorhtnotha, syna Beorhthelma“))
* 1953 *Middle English „Losenger“*
* 1962 *Ancrene Wisse: The English Text of the Ancrene Riwle*
* 1963 *English and Welsh*
* 1966 *Jerusalem Bible* – preklad a poznámky

### Z pozostalosti
* 1975 Preklady *Pearl* a *Sir Orfeo*
* 1976 *The Father Christmas Letters*
* 1977 *The Silmarillion* (v slovenčine *[[Silmarillion]]*)
* 1979 *Pictures by J. R. R. Tolkien*
* 1980 *Unfinished Tales of Númenor and Middle-earth*
* 1980 *Poems and Stories* (*The Adventures of Tom Bombadil*, *The Homecoming of Beorhtnoth Beorhthelm's Son*, *On Fairy-Stories*, *Leaf by Niggle*, *Farmer Giles of Ham* a *Smith of Wootton Major*)
* 1981 *The Letters of J. R. R. Tolkien* (zostavené Christopherom Tolkienom a Humphreyom Carpenterom)
* 1981 *The Old English Exodus Text*
* 1982 *Finn and Hengest: The Fragment and the Episode*
* 1982 *Mr. Bliss*
* 1983 *The Monsters and the Critics*
* 19831996 *The History of Middle-Earth*:
** I. *The Book of Lost Tales 1* (1983)
** II. *The Book of Lost Tales 2* (1984)
** III. *The Lays of Beleriand* (1985)
** IV. *The Shaping of Middle-earth* (1986)
** V. *The Lost Road and Other Writings* (1987)
** VI. *The Return of the Shadow* (The History of The Lord of the Rings vol. 1) (1988)
** VII. *The Treason of Isengard* (The History of The Lord of the Rings vol. 2) (1989)
** VIII. *The War of the Ring* (The History of The Lord of the Rings vol. 3) (1990)
** IX. *Sauron Defeated* (The History of The Lord of the Rings vol. 4) (1992)
** X. *Morgoth's Ring* (The Later Silmarillion vol. 1) (1993)
** XI. *The War of the Jewels* (The Later Silmarillion vol. 2) (1994)
** XII. *The Peoples of Middle-earth* (1996)
** *Index* (2002)
* 1995 *J. R. R. Tolkien: Artist and Illustrator* – zbierka Tolkienových ilustrácií
* 1998 *Roverandom* (v slovenčine *[[Roverandom]]*) – príbeh, ktorý v roku 1925 Tolkien rozprával svojmu synovi, ktorému sa stratila hračka – čiernobiely psík Rover (Mladá fronta, Praha 1995)
* 2007 The Children Of Húrin  (v slovenčine *[[Húrinove deti]]*) – príbeh z obdobia predchádzajúci Pána Prsteňov, už skôr načrtnutý v diele „The Silmarillion“

### Audio záznamy
* 1967 *Poems and Songs of Middle-Earth*, Caedmon TC 1231
* 1975 *JRR Tolkien Reads and Sings his The Hobbit & The Lord of the Rings*, Caedmon TC 1477, TC 1478

### Po slovensky
[200 px|náhľad|vpravo|Postavičky [Gandalfa a Bilba z Tolkienovej knihy Pán prsteňov]]
* 1973 – *[[Hobbiti]]* (*The Hobbit or There and Back Again*) – v preklade Viktora Krupu (I. vydanie)
* 1994 – *Hobbit* (*The Hobbit or There and Back Again*) – v preklade Viktora Krupu (II. vydanie)
* 2001 – *[[Pán prsteňov]], Spoločenstvo prsteňa* (*Lord of the Rings, Fellowship of the Ring*) – v preklade Otakara Kořínka (I. vydanie)
* 2001 – *Pán prsteňov, Dve veže* (*Lord of the Rings, Two Towers*) – v preklade Otakara Kořínka (I. vydanie)
* 2002 – *Pán prsteňov, Návrat kráľa* (*Lord of the Rings, Return of the King*) – v preklade Otakara Kořínka a Branislava Varsika  (I. vydanie)
* 2002 – *Hobit* (*The Hobbit or There and Back Again*) – v preklade Viktora Krupu (III. vydanie)
* 2002 – *Hobit* (*The Hobbit or There and Back Again*) – v preklade Otakara Kořínka (I. vydanie, ilustrované vydanie)
* 2002 – *Pán prsteňov, Spoločenstvo prsteňa* (*Lord of the Rings, Fellowship of the Ring*) – v preklade Otakara Kořínka (II. vydanie, ilustrované vydanie)
* 2002 – *Pán prsteňov, Dve veže* (*Lord of the Rings, Two Towers*) – v preklade Otakara Kořínka (II. vydanie, ilustrované vydanie)
* 2002 – *Pán prsteňov, Návrat kráľa* (*Lord of the Rings, Return of the King*) – v preklade Otakara Kořínka a Branislava Varsika  (II. vydanie, ilustrované vydanie)
* 2002 – *Roverandom* – v preklade Viktora Krupa
* 2003 – *[[Silmarillion]]* (*The Silmarillion*) – v preklade Branislava Varsika a Kataríny Varsikovej (I. vydanie)
* 2006  – *Nedokončené príbehy Númenoru a Stredozeme (*The Unfinished Tales of Númenor and Middle-earth*) – v preklade Otakara Kořínka (I. vydanie)*
* 2007 – *Húrinove deti* (*The Children Of Húrin*) – v preklade Otakara Kořínka (I. vydanie, ilustrované vydanie)
* 2007 – *Hobit* (*The Hobbit or There and Back Again*) – v preklade Otakara Kořínka (II. vydanie)
* 2008 – *Pán prsteňov, Spoločenstvo prsteňa* (*Lord of the Rings, Fellowship of the Ring*) – v preklade Otakara Kořínka (III. vydanie)
* 2008 – *Pán prsteňov, Dve veže* (*Lord of the Rings, Two Towers*) – v preklade Otakara Kořínka (III. vydanie)
* 2008 – *Pán prsteňov, Návrat kráľa* (*Lord of the Rings, Return of the King*) – v preklade Otakara Kořínka a Branislava Varsika  (III. vydanie)
* 2008 – *Silmarillion* (*The Silmarillion*) – v preklade Branislava Varsika a Kataríny Varsikovej (II. vydanie)
* 2012 – *Pán prsteňov, Spoločenstvo prsteňa* (*Lord of the Rings, Fellowship of the Ring*) – v preklade Otakara Kořínka (IV. vydanie + I. paperbackové vydanie)
* 2012 – *Pán prsteňov], Dve veže* (*Lord of the Rings, Two Towers*) – v preklade Otakara Kořínka (IV. vydanie + I. paperbackové vydanie)
* 2012 – *Pán prsteňov, Návrat kráľa* (*Lord of the Rings, Return of the King*) – v preklade Otakara Kořínka a Branislava Varsika  (IV. vydanie + I. paperbackové vydanie)
* 2012 – *Hobit* (*The Hobbit or There and Back Again*) – v preklade Otakara Kořínka (III. vydanie + I. paperbackové vydanie)
* 2012 – *Nedokončené príbehy Númenoru a Stredozeme* (*The Unfinished Tales of Númenor and Middle-earth*) – v preklad Otakara Kořínka (II. vydanie)
* 2012 – *Húrinove deti* (*The Children Of Húrin*) – v preklade Otakara Kořínka (II. vydanie)
* 2013 – *Silmarillion* (*The Silmarillion*) – v preklade Branislava Varsika a Kataríny Varsikovej (III. vydanie)

## Pomenované podľa Tolkiena
* planétka 2675 Tolkien
* Tolkien Road, Eastbourne, East Sussex, Anglicko
* Tolkien Way, Stoke-On-Trent (podľa Tolkienovho syna, otca Johna Francisa Tolkiena)

## Referencie

## Pozri aj
* Literárne diela o Stredozemi

## Iné projekty

## Externé odkazy
* Ardapedia - Tolkien encyklopédia 
* Slovenská Tolkien wikia
* Tolkien.sk
* Tolkien.cz
* Mindon Eporedax 


Kategória:Afrikánci
Kategória:Anglickí spisovatelia
Kategória:Britskí prekladatelia
Kategória:Spisovatelia fantasy
Kategória:Držitelia Radu britského impéria
Kategória:Absolventi Oxfordskej univerzity
Kategória:Vyučujúci na University of Leeds
Kategória:Osobnosti z Bloemfonteinu
Kategória:Príslušníci Britskej armády